
REPUBLIKA HRVATSKA
Visoki trgovački sud Republike Hrvatske
Berislavićeva 11, Zagreb
Poslovni broj: 52 Pž-5489/2019-2




R E P U B L I K A   H R V A T S K A

R J E Š E NJ E


Visoki trgovački sud Republike Hrvatske, u vijeću sastavljenom od sudaca Draženke Deladio, predsjednika vijeća, te Raoula Dubravca, suca izvjestitelja i Josipa Turkalja, člana vijeća, u stečajnom postupku nad stečajnim dužnikom EMAUS L.S. j.d.o.o. Pavučnjak, Stara karlovačka 17, Jastrebarsko, OIB 42821622447, odlučujući o žalbi stečajnog dužnika protiv rješenja i zaključka Trgovačkog suda u Zagrebu poslovni broj St-1946/2019 od 26. kolovoza 2019., u sjednici vijeća održanoj 24. rujna 2019. 

r i j e š i o   j e

	Odbacuje se kao nedopuštena žalba stečajnog dužnika Emaus L.S. j.d.o.o. Pavučnjak, Stara karlovačka 17, Jastrebarsko, protiv rješenja i zaključka Trgovačkog suda u Zagrebu poslovni broj St-1946/2019 od 26. kolovoza 2019.

Obrazloženje

	Rješenjem prvostupanjskog suda označenim u izreci pokreće se prethodni postupak nad dužnikom navedenim u izreci, a zaključkom se nalaže osobi ovlaštenoj za zastupanje dužnika dostaviti pisano izvješće o financijsko gospodarskom stanju dužnika, popis imovine uz upozorenje na posljedice propuštanja te se zakazuje ročište radi izjašnjenja o prijedlogu za otvaranje stečajnog postupka. U uputi o pravnom lijeku navodi se da protiv rješenja nije dopuštena posebna žalba, a protiv zaključka nije dopušten pravni lijek.

	Žalitelj osporava pravilnost pobijanog rješenja bez određenog navođenja žalbenih razloga navodeći razloge svoje insolventnosti. Predlaže uvažiti žalbu i odbaciti prijedlog za otvaranje stečaja. 

Žalba nije dopuštena.
	
Ispitujući pobijano rješenje po čl. 365. st. 1. i 2. i čl. 381. Zakona o parničnom postupku Zakona o parničnom postupku („Narodne novine“ broj: 148/11-pročišćeni tekst, 25/13, 89/14 i 70/19; dalje: ZPP). u vezi s čl. 10. Stečajnog zakona („Narodne novine“ broj 71/15 i 104/17; dalje: SZ) u granicama razloga navedenih u žalbi, pazeći po službenoj dužnosti na bitne povrede odredaba parničnog postupka iz čl. 354. st. 2. t. 2., 4., 8., 9., 11., 13. i 14. ZPP-a i na pravilnu primjenu materijalnog prava, ovaj sud nalazi da žalba nije dopuštena. 

	Prema odredbi čl. 358. st. 3. ZPP-a žalba nije dopuštena ako osoba koja je podnijela žalbu nema pravnog interesa za podnošenje žalbe. Protiv rješenja o pokretanju prethodnog postupka prema odredbi čl. 115. st. 1. SZ-a nije dopuštena posebna žalba slijedom čega žalitelju nedostaje pravni interes pobijati navedeno rješenje.

Prema odredbi čl. 18. st. a. SZ-a odluke u stečajnom postupku donose se u obliku rješenja i zaključka, a zaključkom se prema odredbi st. 2. navedene zakonske odredbe izdaje nalog službenoj osobi ili tijelu u postupku za obavljanje pojedinih radnji te odlučuje o upravljanju postupkom i o drugim pitanjima ako je to izrijekom određeno Stečajnim zakonom. Protiv zaključke prema odredbi čl. 19. st. 7. SZ-a nije dopušten pravni lijek.

Kako je prvostupanjski sud pravilom zaključkom odlučio o pitanjima koja se odnose na upravljanje postupku nije dopušteno žalbom pobijati takvu odluku.

Zbog toga je sukladno odredbi čl. 380. t. 1. u vezi s čl. 358. st. 3. ZPP-a u vezi s čl. 19. st. 7. i čl. 10. SZ-a riješeno kao u izreci. 

Zagreb, 24. rujna 2019.

Predsjednik vijeća
Draženka Deladio, v. r.

Za točnost otpravka – ovlašteni službenik
Brankica Curman

